
Pròleg

La medicina és la més humana de les ciències, la més empírica de les arts i la més científica de les humanitats.

EDMUND PELLEGRINO
(1920-2013), metge filòsof1

Al llarg de la meva vida professional com a cirurgià general i de l’aparell digestiu, especialitzat en cirurgia oncològica, he viscut amb la màxima proximitat a l’ésser humà en moments molt crítics, la malaltia greu que compromet la situació vital, el dolor, el patiment i la mort en les diferents modalitats, entre les quals el suïcidi. L’Organització Mundial de la Salut (OMS) calcula que al món moren per suïcidi més de vuit-centes mil persones cada any;2i molts d’aquests suïcidis, però no tots, corresponen a persones amb trastorns psiquiàtrics coneguts.

A Espanya, diversos estudis epidemiològics han assenyalat que el suïcidi és una de les principals causes de mort entre els joves.3Un es pregunta: què hem fet amb la nostra joventut? És una etapa de la vida que hauria d’estar plena de projectes, d’il·lusions i de gran vitalitat.

Aquest trist fenomen també s’observa en altres països occidentals. El suïcidi toca el nucli del sentit mateix de l’existència. Aquestes persones arriben a considerar la vida un absurd, un contrasentit.

La salut de l’adolescent es pot considerar un reflex de l’estat general de la societat.

En la meva dilatada experiència com a cirurgià, he tractat pacients que han intentat suïcidar-se ingerint salfumant (àcid clorhídric, HCl) i lleixiu (hipoclorit sòdic, NaClO), una situació gravíssima per l’esofagogastritis càustica que provoca. Atesos precoçment, és possible recuperar-los extirpant-los l’esòfag i l’estómac (mitjançant una esofagogastrectomia total) i, en un segon moment, reconstruint la continuïtat digestiva mitjançant una esofagocoloplàstia, de vegades associada a un empelt lliure de jejú revascularitzat. Però el que ens interessa és el que passa després d’haver aconseguit rescatar aquestes persones d’una mort segura.

En la meva experiència clínica, he observat que molts d’aquests pacients presenten una dinàmica caracteritzada per la cerca compulsiva de plaer, seguida d’una profunda sensació de buit emocional. Experimenten un dolor emocional tan intens que pensen que no hi ha solució, volen deixar de patir per la desesperança davant d’un futur en el qual no troben cap possible sortida a la seva situació. Se senten assolats: sense suport i incompresos, desconnectats dels seus semblants. És una solitud existencial pròpia d’una societat en crisi, que ens desvincula els uns dels altres, a causa d’un ego materialista i irrefrenable.

Com actua aquest egocentrisme materialista al qual faig referència i que desgranaré, a poc a poc, en les pàgines del present assaig? L’egocentrisme materialista que impera en l’entorn social aspira a aconseguir béns materials que proporcionen moments de plaer efímer, considerats habituals al cap de poc temps, de manera que com que l’individu hi perd l’interès, necessita estímuls cada vegada més potents per satisfer-se, cosa que el porta a una cerca ansiosa i el fa entrar en una dinàmica compulsiva, que pot tenir per objecte les compres, el menjar, el sexe i l’ús (i abús) de drogues.

L’ansietat i el dolor profund que refereixen els meus pacients els obliga a buscar l’única solució possible dins de la lògica perversa del que pateix sense trobar remei: el suïcidi. La decisió no és un acte de valentia, sinó que neix d’una necessitat. Aquesta necessitat que sembla valenta en el moment d’ingerir el vas amb salfumant.

Quan se suggereix a aquests mateixos pacients que busquin ajuda en la transcendència, la seva resposta és taxativa: no accepten normes dogmàtiques, però admeten que els proporcionaria un sentit més profund de la vida, diuen que alguna vegada l’han buscat però que no l’han sabut trobar. En tots els casos hi ha una falta de fe en la possibilitat d’una espiritualitat transcendent que els permetria respondre les preguntes existencials bàsiques: per què existeixo?, quin sentit té tot plegat?, què deixo als altres?, què hi ha més enllà del que és visible i individual?

Les dificultats que troben per descobrir la transcendència es deuen al fet que se centren en les coses materials i immediates, en l’excés de tecnologia i la solitud que aquesta comporta, juntament amb la falta de propòsit. Els nivells d’autoestima cauen fins a gairebé la total desaparició, i provoquen l’absència d’un jo sòlid al qual poder-se aferrar. En aquestes circumstàncies, les persones se sumeixen en una depressió profunda.

El suïcidi no és cap reparació, és l’extrem de la desesperança. No es tracta tant de voler morir com d’eliminar un patiment insuportable.

Els adolescents són més sensibles a les crisis existencials, i per això són mirall i termòmetre de la salut de la nostra societat, una humanitat en crisi.

 

 

He pogut valorar la grandesa de l’ésser humà en els moments més difícils de la seva vida, com és el d’afrontar la mort. Tots naixem amb un gran potencial que hem de desenvolupar per ser nosaltres mateixos, malgrat el nostre gran opositor, interior i inherent: l’ego.

No tenir por de la mort és no tenir por de la vida. No és el mateix estar viu que viure.

L’ego és necessari? La resposta és sí, però s’ha de mantenir controlat i equilibrat. L’ego és la imatge que tenim de nosaltres mateixos, la nostra identitat, la nostra història i preferències. Ens fa sentir que existim, ens estimula a defensar-nos, a prendre decisions, a expressar les nostres necessitats i a actuar al món. En resum, a posar límits sans i a tenir cura del nostre benestar.

Però quan ens domina i s’hipertrofia, sempre vol tenir la raó, depèn de l’aprovació dels altres i es compara, provoca sentiments d’orgull, inseguretat, frustració i ansietat.

Les armes de l’ego per evitar la nostra evolució i progressió són la gran ignorància sobre la realitat existencial de l’ésser humà, l’aferrament a les coses materials, l’egoisme i la por.

L’ego no es pot eliminar, sinó que es tracta d’educar-lo. No seria saludable prescindir d’allò que ens proporciona un sentit de pertinença, però cal eliminar l’ego inflat, el que s’excedeix i se’ns gira en contra.

La immensa sensació de pau, harmonia, felicitat i compassió que he vist en aquells dels meus pacients que, en afrontar la mort, coneixen i experimenten aquest gran poder que jo anomeno Supraconsciència és indescriptible. Impressiona veure morir un ésser humà amb un somriure als llavis, amb paraules de consol, serenitat i amor per a les persones que estima.

Quan l’ego domina, ens convenç que la mort és el final absolut, de manera que la rebutgem, ens neguem a acceptar-la, la qual cosa genera patiment davant el seu caràcter inevitable, dolor intens i por del desconegut. Paradoxalment, aquesta por de la mort i del patiment pot arribar a convèncer algunes persones en situació de crisi existencial que l’única solució és el suïcidi.

El terme Supraconsciència fa referència a l’espiritualitat, la filosofia de la ment i la psicologia transpersonal (l’àrea de la psicologia que estudia els estats que transcendeixen l’ego). Es tracta d’un estat de consciència elevat, de connexió profunda, d’unitat amb l’univers, d’intuïció, creativitat i saviesa que no prové del pensament lògic. I no és casualitat que els diferents corrents espirituals valorin conceptualment la Supraconsciència d’una manera molt afí entre ells.

El cristianisme, com una unió mística amb Déu que comporta la desaparició de l’ego i una experiència d’amor. L’hinduisme, com un estat pur de consciència que comporta la desaparició del dualisme i una sensació de pau i lucidesa. En el ioga es defineix també com a samadhi, i correspon als estats més elevats de concentració, que porten a una ment totalment transparent.

El budisme la relaciona amb el nirvana, un estat de total alliberament del patiment. En la mística jueva, la Càbala, que en seria l’equivalent, es defineix com la voluntat divina pura i la intuïció. En el sufisme, el corrent místic de l’islam, es concep la Supraconsciència com la pèrdua del jo individual (l’ego), cosa que porta a la claredat, l’amor universal i la connexió directa amb la divinitat.

La psicologia transpersonal considera la Supraconsciència un estat de consciència expandida, feta d’intuïció i unitat que transcendeix l’ego. En resum, totes les tradicions espirituals coincideixen que la Supraconsciència es cristal·litza en:


	Transcendir l’ego.

	Percebre la realitat de manera més intensa i profunda.

	Experimentar una sensació d’unitat.

	Experimentar una saviesa no intel·lectual.



 

 

Diversos estudis en neurociència afectiva suggereixen que les emocions prosocials contribueixen a l’equilibri cerebral.

No hi ha cap mena de dubte que l’autèntica realitat existencial de l’ésser humà és la Supraconsciència. L’home és un ésser espiritual que, durant un temps efímer, s’introdueix en un cos físic fet d’una matèria que li presta l’univers, originada fa 13.800 milions d’anys durant el big-bang, per desenvolupar una vida en la dimensió humana, amb dualisme, localitat i temporalitat, amb la finalitat d’evolucionar.

I la mort... La mort s’esdevindrà d’acord amb com hagi estat la nostra vida.

La Supraconsciència determina una dinàmica fonamentada en els arquetips que van prefigurar filòsofs com Plató (427-347 aC) o Immanuel Kant (1724-1804) i que cristal·litzen en les idees del psiquiatre Carl Gustav Jung (1875-1961): empatia, altruisme, bondat, justícia, bellesa i, sobretot, amor.

Davant d’aquesta realitat existencial, em pregunto: com pot ser tanta maldat, injustícia, pèrdua de valors, violència i guerres? Com pot ser que permetem la destrucció de l’entorn, que té greus repercussions en l’equilibri dels ecosistemes i la biodiversitat?

La no-violència és la força principal a disposició de la humanitat.

[Atribuït a Mahatma Gandhi (1869-1948), 
líder polític i religiós.]

És evident que la societat ha arribat a un punt d’evolució totalment contrari a la seva realitat existencial. Això s’explica pel gran materialisme, juntament amb l’egocentrisme que, amb les seves poderoses armes, aconsegueix evitar que es manifesti la Supraconsciència. L’avarícia impera sobre la generositat, l’egotisme sobre l’altruisme.

La humanitat està en crisi. Aquest estat contradictori que viu l’ésser humà en l’actualitat i que afecta tant el col·lectiu social com l’individu en particular és el que m’ha despertat l’interès per escriure aquest llibre. És evident que l’home d’avui és víctima d’una clara paradoxa, en la mesura en què desconeix la seva realitat existencial: «No demana néixer. De viure, no en sap. I de morir, no en vol saber res».4

Sigues tu el canvi que vols veure en el món.

[Atribuït a Mahatma Gandhi.]

El canvi necessari només serà possible quan s’arribi a una massa suficient de la població coneixedora de la seva realitat existencial, la Supraconsciència. Quan aquesta imperi, la vida al planeta no tindrà res a veure amb la que coneixem. L’escala de valors no estarà regida pel materialisme, les guerres no existiran, el bé comú prevaldrà.

Quan el poder de l’amor sigui més gran que l’amor al poder, al món hi haurà pau.

[Atribuït a Jimi Hendrix (1942-1970), músic.]

El contingut d’aquest llibre abordarà una definició conceptual de la crisi que presenta la nostra societat i el gran impacte que tenen les condicions d’existència de la vida sobre el planeta, en el clima, en els ecosistemes. També s’hi tractarà la importància de la crisi sobre el mateix ésser humà, en forma de trastorns mentals o d’una percepció del nostre ser en el món com una successió de plaers immediats que intenten tapar el buit de l’anterior amb el següent, en una dinàmica angoixant. Per acabar, s’hi comentarà l’impacte de les noves tecnologies i la seva repercussió en l’ésser humà, en una visió col·lectiva i també a escala individual.

La gran pregunta existencial que es fa qualsevol persona és: quin és el sentit de la vida? La falta d’una resposta «complaent» és el primer símptoma de la crisi. Podríem oferir diversos enfocaments des dels quals s’ha intentat, històricament, fer llum sobre aquest assumpte:


	El filòsof ens diu que el sentit rau a buscar la felicitat, conèixer-se un mateix i deixar un record positiu després del trànsit.

	El religiós mira de fer tot el possible per aconseguir la transcendència, la comunió amb la Consciència Primera Universal.

	El científic valora la vida com una etapa per sobreviure, reproduir-se i evolucionar.

	L’existencialista considera que la vida no té sentit i és cada persona la que ha de crear-lo amb la seva dinàmica vital.



Aquestes són les possibles respostes a la pregunta sobre el sentit de la vida, d’acord amb una visió centrada en la dimensió humana, en l’actualitat, estructurada majoritàriament en una ontologia materialista, amb una identitat egocèntrica. Però, com mostraré en les pàgines d’aquest assaig, serà únicament posant-nos en contacte amb la Supraconsciència que obtindrem la resposta completa a l’interrogant sobre el sentit de la nostra existència.

 

 

M’agradaria deixar un apunt per a aquells que arribin a aquest llibre sense conèixer la trajectòria que es traça en els dos anteriors. El meu interès en l’estudi de la concepció existencial es va iniciar fa molts anys, més de vint-i-cinc, quan vaig descobrir les experiències properes a la mort (EPM), un fenomen que desconeixia perquè durant els estudis de medicina i cirurgia a la universitat no s’esmenta. El meu primer contacte va ser un pacient que vaig atendre d’urgència, diagnosticat de mort clínica, que vam aconseguir recuperar de l’aturada cardiorespiratòria i que, una vegada recuperat, em va parlar de la que en aquell moment va ser la primera experiència propera a la mort de què jo havia tingut notícia.

El meu interès en el fenomen de les EPM va anar in crescendo, però vaig haver d’investigar-lo de manera privada, ja que no tenia acceptació entre els meus companys científics, que qualificaven les EPM de meres al·lucinacions. Així vaig arribar a la meva etapa «sènior», meravellosa per les possibilitats que em brindava com a investigador, tot i que arrossegant una certa nostàlgia quan recordava la meva activitat com a cirurgià. Va ser llavors que un amic, en assabentar-se de manera casual del meu coneixement sobre les EPM, em va preguntar si podia entrevistar-me per a un episodi del seu pòdcast, que després penjaria a les xarxes socials.

La resposta va ser una cosa tan explosiva que jo no ho hauria pogut sospitar mai. A partir d’aquell moment, em demanaven que participés en més i més pòdcasts, la qual cosa em va obligar a estructurar una dinàmica de control davant d’una demanda tan gran. Gràcies a això, he pogut comprovar la gran necessitat que tenen les persones d’explorar la seva transcendència, el sentit de la vida en la dimensió espiritual, ja que en l’àmbit material no troben respostes satisfactòries.

Els comentaris que em feien els pacients sobre les seves estades en el món astral durant les EPM van despertar el meu interès personal pel tema i vaig decidir buscar i experimentar la meva pròpia Supraconsciència de manera conscient, mitjançant la meditació. Vaig fer un curs de meditació avançada i posteriorment el curs de Siddhis. Amb els anys, he après a conèixer la meva realitat existencial.

Durant els moments de màxima profunditat en la meva meditació, em pregunto si haig de continuar amb la difusió del meu missatge. Puc afirmar que la resposta que obtinc és: «Continua».

En aquesta nova trajectòria vital vaig demanar consell a dues altes autoritats espirituals. Primer, a sa santedat el papa Francesc (1936-2025), el 10 de gener de 2025, abans del seu trànsit definitiu a la vida astral, en una audiència privada al Vaticà. Després, vaig tenir una audiència amb sa santedat el Dalai-Lama (1935), la màxima autoritat religiosa del budisme tibetà, a Dharamshala, al nord de l’Índia, on resideixen ell i el govern del Tibet a l’exili.

Totes dues autoritats em van contestar el mateix sobre la meva activitat: em van dir que amb la ciència arribava a la conclusió que existeix una Consciència Còsmica Primera (l’origen de totes les religions, Déu, Brahman, Jehovà, Al·là, els Registres Akàsics, el Tao) i la seva manifestació en cada ésser humà, la Supraconsciència o esperit. Que perseguim el mateix objectiu, si bé les religions l’obtenen mitjançant la fe, l’oració, la meditació i l’esperança. Tots dos líders van insistir que havia de continuar, que resarien per mi i que pensés que trobaria oposició, però que no havia de defallir.

Efectivament, l’oposició al meu missatge no es va fer esperar i ha estat frontal i intensa per part de científics del mateix hospital on jo treballava (l’Hospital Universitari de Bellvitge), així com de filòsofs, físics teòrics i teòlegs. No hi ha dubte que el que proposo suposa un nou plantejament i impacta en els fonaments del mètode científic, basat en una ontologia materialista: l’existència d’una consciència amb continuïtat fora del cervell que persisteix després de la mort clínica. La nostra autèntica realitat, holística amb la Consciència Primera Universal i, per tant, eterna, ens permet afirmar que la mort física no és la fi de la nostra existència. Hi ha vida després de la mort. La mort només representa un trànsit a una altra dimensió energètica.

Però, últimament, he pogut comprovar una obertura conceptual que porta a una major acceptació del nou paradigma, tant en la societat en general com en el món científic en particular. Les proves objectives, fins i tot amb base científica, i l’aproximació a la física quàntica ja no justifiquen una oposició frontal com la que vaig observar al principi. Penso que aquesta acceptació obre una porta a l’esperança i una crida a la lluita directa contra la gran ignorància de la nostra concepció existencial, tan urgent en els nostres dies.

DR. MANUEL SANS SEGARRA
Metge, cirurgià general i digestiu
Barcelona, 2025

UNA MIRADA VIVA AL NOSTRE PLANETA















​

El nostre planeta Terra, el món, és casa nostra. Forma part del sistema solar, dins de la galàxia anomenada Via Làctia, i és l’únic conegut que alberga vida, gràcies a una atmosfera composta pel 78 % de nitrogen i el 21 % d’oxigen (i un 1 % d’altres gasos). Es va formar fa 4.500 milions d’anys. La Lluna és el seu satèl·lit, que, segons la hipòtesi del gran impacte, es va originar com a conseqüència d’una gran col·lisió entre la Terra primitiva i un protoplaneta de les dimensions de Mart, que va fer desprendre part del material que va fer néixer l’astre lunar.

El nostre planeta presenta dos moviments, el de rotació sobre el seu eix, que dura 23 hores i 56 minuts i determina el dia, i el de translació al voltant del Sol, de 365 dies, que determina l’any. Pitàgores (570-490 aC), filòsof i polímata, ja va suggerir que la Terra era esfèrica, igual que Aristòtil (384-322 aC), filòsof i científic. No és una esfera perfecta, sinó que està lleugerament aplanada pels pols, el diàmetre equatorial és aproximadament de 12.756 km i el polar, de 12.714 km.

L’astrònom i matemàtic Ptolemeu (100-170) va formular el model geocèntric de l’univers, segons el qual la Terra era el centre i els planetes giraven al seu voltant. El matemàtic i astrònom Copèrnic (1473-1543) va aportar la teoria heliocèntrica de l’univers, per a la qual el Sol ocuparia el centre i tots els planetes girarien al seu voltant. Galileu Galilei (1564-1642), científic florentí, va confirmar la teoria heliocèntrica de Copèrnic, i va perfeccionar de manera decisiva el telescopi. Per les seves aportacions, va ser jutjat per la Inquisició a Roma el 1633 per sospita greu d’heretgia a causa de l’heliocentrisme. Va haver de retractar-se’n per salvar la vida i va ser condemnat a reclusió domiciliària fins a la seva mort.

Finalment, Kepler (1571-1630), astrònom i matemàtic, va descriure les lleis del moviment planetari i va demostrar que els planetes giren al voltant del Sol en òrbites el·líptiques i no pas circulars.

 

 

La Terra té una capa, la biosfera, en què interactuen l’aire, l’aigua i la terra per permetre la vida, una complexa xarxa d’éssers vius que interaccionen entre ells i amb l’entorn. El nostre món presenta una gran diversitat de climes i hàbitats.

És evident que, des del punt de vista biològic, la Terra no és un organisme viu, ja que no compleix les característiques bàsiques: capacitat de reproduir-se, d’autoreplicar-se, de mantenir l’homeòstasi i de relacionar-se amb l’entorn. És un planeta inanimat.

No obstant això, des del punt de vista ecològic i filosòfic, la Terra funciona com un sistema que s’autoregula per mantenir les condicions favorables per a la vida. Aquest enfocament es relaciona amb el principi antròpic, que descriu les circumstàncies que fan possible l’aparició i la continuïtat de la vida a l’univers.

Des d’un punt de vista filosòfic, potser cal formular millor la pregunta: cal tenir una mirada viva sobre el nostre planeta?

A la Terra actuen diverses forces:


	Internes: la tectònica que mobilitza les plaques; la volcànica, relativa a l’ascens del magma que genera erupcions arran de les quals es formen muntanyes i illes, i la sísmica, que s’expressa en forma de terratrèmols.

	Externes: la gravetat, que atreu la matèria cap al centre del planeta i manté l’atmosfera i els oceans al seu lloc; l’erosió, el vent, l’aigua, la temperatura i l’acció biològica.



També hi ha unes forces còsmiques que l’afecten a escala astronòmica:


	Força gravitacional de la Lluna i el Sol: manté la Terra en la seva òrbita i hi causa les marees.

	Força electromagnètica: actua sobre partícules amb càrrega elèctrica.

	Força nuclear forta: manté unides les partícules del nucli atòmic.

	Força nuclear feble: intervé en les reaccions nuclears de les estrelles.



1.1. BIODIVERSITAT

La biodiversitat té a veure amb l’àmplia varietat d’éssers vius sobre la Terra, resultat de més de quatre mil milions d’anys d’evolució segons processos naturals, com també de la influència creixent de les activitats de l’ésser humà.

La biodiversitat es defineix, segons el Conveni Internacional sobre la Diversitat Biològica, com la varietat d’espècies animals, vegetals, fongs i microorganismes en el seu medi ambient.1És un dels grans tresors del planeta Terra.

La diversitat biològica es refereix al nombre de poblacions d’organismes i espècies diferents, així com a les interaccions entre les espècies i l’ecosistema on viuen, amb el qual formen un tot que actua en ambdues direccions.

És un procés d’una gran antiguitat, raó per la qual té tot el dret de continuar existint, amb i malgrat nosaltres. L’ésser humà forma part d’aquesta biodiversitat, i de l’equilibri de la biosfera, i té tota l’obligació ètica de protegir-la, cuidar-la i respectar-la, sense oblidar que és garantia del seu propi benestar.

Es calcula que les espècies extingides per l’activitat humana encara són menys que les observades durant les extincions massives de les eres geològiques anteriors. No obstant això, molts biòlegs opinen que, si continua la taxa actual d’extinció, en un període no gaire llarg, aquesta serà suficient per condicionar una gran extinció massiva.

No hi ha dubte que la biodiversitat és un capital natural extraordinari que ha contribuït en gran manera al desenvolupament de la cultura humana i que suposa una font de recursos per satisfer les nostres pròpies necessitats.

La biodiversitat té les característiques següents:


	Biodiversitat genètica: dins d’una mateixa espècie, permet l’adaptació i la supervivència davant dels canvis ambientals.

	Diversitat d’espècies: hi ha una enorme quantitat i varietat d’espècies d’animals, vegetals, fongs i microorganismes. Com més espècies hi hagi, més ric i equilibrat és l’ecosistema.

	Diversitat d’ecosistemes: hi ha un conjunt d’hàbitats, cadascun dels quals té les seves espècies i les seves relacions ecològiques.

	Interdependència: les espècies estan interconnectades i presenten una dependència les unes de les altres.

	Dinamisme: la biodiversitat no és fixa, evoluciona amb el temps, influïda per la selecció natural (que depèn de la genètica), el darwinisme i el neodarwinisme, i els canvis ambientals.

	Funcionalitat ecològica: manté l’equilibri entre els ecosistemes amb cicles de nutrients, la purificació de l’aigua, la producció d’oxigen i la regulació del clima, entre altres.



1.2. ECOSISTEMES

Tots els éssers vius interactuen i estan connectats, de manera que formen un ecosistema natural amb l’entorn físic.

James Lovelock (1919-2022), metge i meteoròleg, va desenvolupar la hipòtesi Gaia sobre com la vida interactua amb la Terra per fer-la possible. Hi sosté que la Terra funciona com un organisme viu que s’autoregula per mantenir la vida que acull. Els organismes vius no solament s’adapten a l’entorn, al seu hàbitat, sinó que a més el modifiquen activament per garantir-se la supervivència. En això té una importància especial la cadena alimentària, dividida en diferents nivells tròfics.2

La Terra no és només un conjunt de roques i aigua, sinó també un sistema complex que actua «com si fos un organisme viu». Tots els organismes vius i el seu entorn inorgànic estan integrats en un sistema que s’autoregula per mantenir les condicions adequades per a la vida.

Els organismes vius han canviat la composició de l’atmosfera i els oceans, contribuint així a l’estabilitat del sistema. El canvi dels gasos de l’atmosfera permet moderar els efectes de la radiació solar i regular la temperatura. Així mateix, reciclen elements com el carboni i el nitrogen, cosa que contribueix a mantenir els cicles de nutrients. Entendre que el nostre planeta funciona com un ésser viu ha de fomentar un enfocament més respectuós i sostenible envers casa nostra: la Terra.

La Terra té una gran varietat d’ecosistemes, adaptats a les condicions ambientals de l’entorn, amb la finalitat de mantenir la biodiversitat global. Aquests ecosistemes no són altra cosa que les comunitats d’éssers vius i el medi ambient físic on viuen, amb les interaccions que hi estableixen. Hi ha diversos tipus d’ecosistemes:


	Ecosistemes terrestres: es desenvolupen a terra ferma. Depenen molt del clima, del sol, la pluja i la temperatura. Inclouen:
					
	Boscos. Els de clima càlid tropical plujós són les selves. En climes temperats, són de vegetació de fulla caduca. En climes freds, trobem els boscos de coníferes.

	Sabanes i prades. Hi predomina l’herba.

	Deserts. Poca pluja i una gran sequedat.

	Tundra. Zones polars amb un fred extrem.




	Ecosistemes aquàtics: ocupen la major part del planeta i poden ser d’aigua dolça o salada.
					
	Aigua dolça: rius, llacs i aiguamolls.

	Aigua salada: mars i oceans, l’ecosistema més gran de la Terra.




	Ecosistemes mixtos: són zones intermèdies entre els ecosistemes terrestres i els aquàtics, i es divideixen en manglars, deltes i estuaris.



Tots els ecosistemes estan interconnectats a la biosfera, de manera que un canvi en un d’ells repercuteix en els altres.

La biosfera és la capa de la Terra on hi ha vida. Engloba tots els éssers vius i les zones del planeta on poden viure. Està formada per tres components en estreta interacció:


	L’atmosfera, que és la zona on poden viure organismes, en altura.

	La hidrosfera, que inclou tant l’aigua dolça com la salada.

	La litosfera, que és la capa superficial de la Terra.



Hi ha molts factors capaços d’alterar els ecosistemes, uns de naturals i d’altres de causats per l’acció humana. En trencar l’equilibri entre els organismes i el seu entorn, es produeixen greus conseqüències per a la












	Residus sòlids: plàstics, vidre, llaunes i productes de difícil degradació.

	Productes químics agrícoles: fertilitzants (nitrats i fosfats), pesticides i herbicides, que fins i tot arriben a contaminar les aigües subterrànies.

	Metalls pesants: plom, mercuri, cadmi, crom i arsènic, procedents de la mineria i la indústria.

	Residus industrials: olis, pintures, dissolvents, quitrà i gasolina.

	Residus radioactius: procedents de centrals nuclears i d’equips mèdics.

	Deixalles electròniques: mòbils, ordinadors i bateries.






	Canvi climàtic: augment de la temperatura, sequeres, inundacions, pèrdua de la biodiversitat, disminució en la producció alimentària, fam, fosa dels pols i l’augment consegüent del nivell del mar, migracions climàtiques i conflictes socials de difícil solució.

	Contaminació ambiental: afectació de l’aire, l’aigua i els sòls per plàstics i microplàstics i contaminants químics tòxics.

	Pandèmies i malalties: tenim l’experiència de la covid, i la globalització facilita l’expansió de malalties d’aquesta mena, fins i tot pitjors.

	Guerres i armes nuclears: tristament tan freqüents i destructives, tenen greus conseqüències socials, econòmiques i ecològiques.

	Avenços tecnològics mal controlats: la intel·ligència artificial (IA), ciberatacs i manipulacions genètiques sense control.

	Desastres naturals extrems: terratrèmols, huracans, tsunamis, erupcions volcàniques i inundacions.

	Escassetat de recursos: aigua potable, aliments i energia.

	Desigualtats socials i pobresa: en educació, sanitat, alimentació i possibilitat de desenvolupament.

	Desinformació, incultura i pèrdua de valors: permeten manipular les masses amb finalitats egoistes, emprant les xarxes socials. Quan es perd el pensament crític, augmenten les divisions socials, la polarització, i s’incrementa la violència.

	Crisis econòmiques.





	Causes econòmiques: es prioritza el creixement ràpid i rendible sobre la sostenibilitat, s’exploten els recursos naturals com si fossin infinits, sense cap previsió de futur.

	Consum compulsiu, sense control: la societat actual només pensa a comprar, usar i rebutjar. Els mitjans de comunicació no aturen el bombardeig propagandístic, estimulen el consum compulsiu. Aquest consum descontrolat genera contaminació i un excés de residus i deixalles contaminants.

	Falta d’informació bàsica: gran part de la població no és conscient de l’impacte de les seves accions quotidianes de consum i contaminació.

	Polítiques i lleis febles i mal aplicades: hi ha molts interessos partidistes, econòmics i fàctics al costat de la corrupció i la falta de control, que determinen la falta de lleis i la seva manca d’aplicació.

	Urbanització i creixement de la població: l’augment de la població provoca invasió i destrucció de boscos, rius i mars.









1.3. LA CRISI DEL CANVI CLIMÀTIC



	La crema de combustibles fòssils: carbó, petroli i gas, que allibera diòxid de carboni (CO2).

	La desforestació per l’acció humana: afecta directament l’equilibri dels ecosistemes, ja que els boscos, per efecte de la fotosíntesi, absorbeixen i eliminen el CO2 de l’atmosfera i l’enriqueixen amb oxigen (O2).

	Agricultura i ramaderia intensives: produeixen metà (CH4) i òxid nitrós (N2O), potents gasos que atrapen la calor.

	Indústries i residus: generen gasos d’efecte hivernacle, com els que hem assenyalat abans.









	Reduir l’ús de combustibles fòssils i emprar energies renovables: el progrés científic i tecnològic actual permet fer aquest canvi, si bé es veu frenat per interessos econòmics, polítics i fàctics.

	Cuidar i restaurar els boscos: crear parcs naturals per a la seva conservació i canviar els hàbits de consum (menys plàstics, menys carn i més transport públic) per reduir la desforestació.

	Implantar polítiques internacionals de reducció d’emissions, com l’Acord de París que es va adoptar el 2015 arran de la Conferència de les Nacions Unides sobre el canvi climàtic. Va entrar en vigor el 2016 i el van signar dos-cents països. Amb aquests acords es pot:

	Limitar l’escalfament global perquè no se superin augments d’1,5 °C.

	Reduir les emissions de gasos d’efecte hivernacle.

	Ajudar els països vulnerables.

	Fer polítiques de transparència i revisió cada cinc anys.








	Envelliment precoç de la pell: aparició d’arrugues i taques.

	Càncer de pell: especialment melanomes i epiteliomes, per efecte de la radiació ultraviolada sobre l’ADN.

	Cremades solars greus.

	Danys oculars: cataractes, queratitis, fins a la pèrdua de visió.

	Alteracions del sistema immunològic.





1.4. LA CRISI DE L’AIGUA I DE L’ENERGIA



	El creixement de la població: origina un augment de la demanda per al consum, l’agricultura i la indústria.

	La contaminació: per residus urbans, industrials i agrícoles, que afecten rius, llacs i aqüífers.

	Un ús insostenible: per una gran falta de conscienciació en la societat per a un consum racional. Caldria evitar excessos innecessaris.

	El canvi climàtic: per l’augment de la temperatura i les sequeres.

	La desforestació i degradació del sòl: disminueix el cabal dels aqüífers.







	Energia procedent de la radiació solar: obtinguda de panells fotovoltaics i col·lectors solars.

	Energia eòlica: generada per acció del vent sobre aerogeneradors.

	Energia hidroelèctrica: originada per corrents d’aigua en rius i preses.

	Biomassa a partir de la matèria orgànica: reutilització de residus agrícoles, forestals i urbans.

	Energia geotèrmica: procedent de la calor interna de la Terra.

	Energia mareomotriu: obtinguda a partir del moviment generat per les marees.

